
Dovolanie – aktuálna aplikačná prax 

Anotácia: V predkladanom príspevku sa jeho autor zameriava na aktuálne aplikačné problémy dovolania, vychádzajúc z početnej judikatúry a konkrétnych súdnych rozhodnutí Najvyššieho súdu SR. Pozornosť sústreďuje na najčastejšie dovolacie dôvody uvádzané obvinenými, ktorými sú § 371 ods. 1 písm. c), písm. g) a písm. i) Trestného poriadku. Venuje sa tiež atypickým situáciám v rámci dovolacieho konania. Zároveň konštatuje, že z preskúmaného množstva rozhodnutí dovolacieho súdu vyplýva, že v prevažnej väčšine prípadov sú dovolania obvinených zamietané podľa § 382 písm. c) Trestného poriadku najmä preto, že obvinení napádajú a spochybňujú skutkové zistenia súdov, na čo je však oprávnený len minister spravodlivosti.

Úvod
Dovolanie ako mimoriadny opravný prostriedok proti už právoplatným                                    a záväzným rozhodnutiam súdov predstavuje výrazný zásah do právnej istoty                                       a stability právnych vzťahov v právnom štáte. Aj z uvedeného dôvodu je dovolanie určené len na nápravu najzásadnejších a zákonom taxatívne vymedzených procesných a hmotnoprávnych vád, ktoré by svojimi dôsledkami mohli zásadne ovplyvniť trestné konanie, respektíve jeho procesný výsledok.[footnoteRef:1] Dovolanie nie je prostriedkom určeným na revíziu skutkových zistení, ktoré urobili súdy prvého a druhého stupňa [primerane rozhodnutie najvyššieho súdu publikované v Zbierke stanovísk najvyššieho súdu a rozhodnutí súdov Slovenskej republiky (ďalej len „Zbierka“) pod číslom 57/2007]. Jednotlivé dovolacie dôvody, ktoré môže dovolateľ uplatniť, sú zákonom taxatívne vymedzené, teda formou uzavretého výpočtu. Z obsahového hľadiska sú dovolacie dôvody podľa § 371 ods. 1 písm. a) až n) Trestného poriadku v porovnaní s dôvodmi zrušenia rozsudku v odvolacom konaní koncipované podstatne užšie.  [1:  DUĽA, l. a Z. KYJAC, Z. Dovolanie v trestnom konaní – judikatúra, s. 13.] 

Dôvody dovolania sú teda užšie a striktne obmedzené, aby sa príliš širokým uplatnením tohto mimoriadneho opravného prostriedku nenarúšala právna istota, nezakladala sa ďalšia riadna opravná inštancia a dovolanie teda nemožno ponímať ako „ďalšie odvolanie“.[footnoteRef:2] [2:  ČENTÉŠ,J. a kol. Trestný poriadok. Veľký komentár, s. 657.] 

Zo základných štatistických údajov Generálnej prokuratúry SR za rok 2024 vyplýva, že v roku 2024 generálny prokurátor konal v 495 veciach (v 556 veciach v roku 2023), v ktorých bol podaný podnet na podanie dovolania alebo v ktorých obvinení sami podali dovolanie na súd. Podstatnú časť podnetov na podanie dovolania, rovnako ako v minulosti, podali obvinení. V roku 2024 generálny prokurátor pre neopodstatnenosť odložil  71 podnetov (83 podnetov v roku 2023). V  roku 2024 podal sedem dovolaní (jedenásť v roku 2023), z toho päť v neprospech obvineného a dve v prospech obvineného. 
Dovolania generálneho prokurátora sa opierajú predovšetkým o dva zákonom ustanovené dôvody: 
- rozhodnutie je založené na nesprávnom právnom posúdení skutku, 
- uložený trest bol mimo zákonom ustanovenej trestnej sadzby alebo bol uložený druh trestu, ktorý zákon za prejednávaný trestný čin nepripúšťa.
Okrem toho generálny prokurátor v roku 2024 v ôsmich veciach podnetom požiadal ministra spravodlivosti o podanie dovolania v prípadoch, v ktorých sám nedisponuje oprávnením  podať  dovolanie  (v 11 veciach v  roku  2023). [footnoteRef:3]  [3:  Správa generálneho prokurátora Slovenskej republiky o činnosti prokuratúry a poznatkoch prokuratúry o stave zákonnosti v Slovenskej republike za rok 2024.] 


Aplikačná prax – k najčastejšie uvádzaným dovolacím dôvodom obvinenými a rozhodnutiam dovolacieho súdu

	Najčastejšími uvádzanými dovolacími dôvodmi dovolania obvinenými sú dôvody vymedzené v § 371 ods. 1 písm. c), písm. g) a písm. i) Trestného poriadku.

Podľa § 371 ods. 1 písm. c) Trestného poriadku dovolanie možno podať, ak bolo zásadným spôsobom porušené právo na obhajobu.

Podľa § 371 ods. 4 Trestného poriadku však dôvody podľa odseku 1 písm. a) až g) nemožno použiť, ak táto okolnosť bola tomu, kto podáva dovolanie, známa už v pôvodnom konaní a nenamietal ju najneskôr v konaní pred odvolacím súdom; to neplatí, ak dovolanie podáva minister spravodlivosti. Podnet podľa odseku 3 nemožno použiť na podanie dovolania, ak ho podala osoba uvedená v § 369 ods. 2 alebo 5, namietaná okolnosť bola tejto osobe známa už v pôvodnom konaní a nebola namietaná najneskôr v konaní pred odvolacím súdom.[footnoteRef:4] [4:  ZÁHORA, J., I. ŠIMOVČEK, P. POLÁK a kol. Trestný poriadok. Komentár. Zväzok II., (§ 196 – § 569),  s. 650.] 

Judikatúra dovolacieho súdu právo na obhajobu v zmysle vyššie citovaného dovolacieho dôvodu podľa § 371 ods. 1 písm. c) Trestného poriadku poníma ako súbor viacerých procesných práv obvineného a jeho obhajcu a zákonný postup orgánov činných             v trestnom konaní pri reakcii na uplatnenie obhajovacích práv obvineným a obhajcom                  (R 7/2011). Trestný poriadok obsahuje celý rad ustanovení, ktoré upravujú jednotlivé čiastkové práva obvineného, charakteristické pre príslušné štádium trestného konania. Prípadné porušenie len niektorého z nich, pokiaľ sa zásadným spôsobom neprejaví na postavení obvineného                v trestnom konaní, samo osebe nezakladá dovolací dôvod podľa § 371 ods. 1 písm. c) Trestného poriadku, pretože relevantným dovolacím dôvodom v zmysle tohto ustanovenia nie je akékoľvek porušenie práva na obhajobu, ale len také porušenie tohto práva, ktoré z hľadiska následkov, dopadov porušenia na priebeh a výsledok konania, treba pokladať                                     za zásadné porušenie práva.
Zásada práva na obhajobu je tak jednou zo základných zásad trestného konania a je vyjadrená v ustanovení § 2 ods. 9 Trestného poriadku. Právo  na obhajobu je zakotvené aj v čl. 50 ods. 3 Ústavy Slovenskej republiky, v čl. 40 ods. 3 Listiny základných práv a slobôd a tiež v čl. 6 ods. 3 písm. b), písm. c), písm. d) Dohovoru o ochrane ľudských práv a základných slobôd a patrí k základným atribútom spravodlivého procesu, keďže zabezpečuje aj rovnosť možností medzi obvineným na jednej strane a prokurátorom na druhej strane. Zmyslom tohto práva je zaručiť ochranu zákonných záujmov a práv osoby, proti ktorej sa konanie vedie, pretože bezchybné rešpektovanie práva na obhajobu je dôležitým predpokladom vydania zákonného a spravodlivého rozhodnutia. Tento dovolací dôvod možno úspešne uplatňovať len vtedy, ak právo na obhajobu bolo porušené zásadným spôsobom.[footnoteRef:5]  [5:  MINÁRIK, Š. a kol. Trestný poriadok. Stručný komentár, s. 856.] 

Zásada práva na obhajobu vyjadruje požiadavku, aby v trestnom procese bola zaručená ochrana práv a záujmov osoby, proti ktorej sa vedie trestné konanie, a je teda nevyhnutým prostriedkom úspešného výkonu súdnictva smerom k ochrane základných práv a slobôd. Jej legislatívne vyjadrenie a reálne zabezpečenie svedčí v podstate nielen o stupni demokracie           v trestnom procese daného štátu, ale vo svojej podstate jej realizácia v čo najširšom meradle je nielen v záujme osoby, proti ktorej sa vedie trestné konanie, ale v záujme celej spoločnosti, pretože toto právo neplynie len z ochrany práv jednotlivca, ale aj zo záujmu štátu na zistení pravdy. Právo na obhajobu  sa zaručuje ako základné právo fyzickej osoby, ktoré podlieha všetkým pravidlám, ktoré sa uznávajú pri ochrane základných práv a slobôd a možno ho vnímať aj ako prostriedok nastoľujúci spravodlivú rovnováhu medzi verejnými záujmami, ktoré sú predmetom ústavnej ochrany.[footnoteRef:6] [6:  ČENTÉŠ, J. a kol. Trestný poriadok s komentárom,  s. 494.] 

Konštantná judikatúra právo na obhajobu v zmysle dovolacieho dôvodu podľa § 371 ods. 1 písm. c) Trestného poriadku chápe ako vytvorenie podmienok pre plné uplatnenie procesných práv obvineného a jeho obhajcu a zákonný postup pri reakcii orgánov činných v trestnom konaní a súdu na uplatnenie každého obhajovacieho práva. Trestný poriadok obsahuje celý rad ustanovení (napríklad § 34 a nasl., pokiaľ ide o obvineného, resp. § 44 a nasl. Trestného poriadku, čo sa týka obhajcu a pod.), ktoré upravujú jednotlivé čiastkové práva na obhajobu, charakteristické pre príslušné štádium trestného konania. Prípadné porušenie len niektorého        z nich, pokiaľ sa to zásadným spôsobom neprejaví na postavení obvineného v trestnom konaní, samo osebe nezakladá dovolací dôvod podľa § 371 ods. 1 písm. c) Trestného poriadku. Napokon, aj zo samotného gramatického znenia naposledy označeného ustanovenia Trestného poriadku jednoznačne vyplýva, že len porušenie práva na obhajobu zásadným spôsobom je spôsobilé naplniť uvedený dovolací dôvod. Takýmto zásadným porušením by bolo najmä porušenie ustanovení o povinnej obhajobe podľa § 37 Trestného poriadku, ktoré by mohlo mať konkrétny vplyv na vykonanie jednotlivých úkonov trestného konania smerujúcich k vydaniu rozhodnutí procesnej povahy (napr. rozhodnutie o obmedzení osobnej slobody) alebo meritórneho rozhodnutia. Dôležité sú teda aj konkrétne podmienky prípadu, ktoré je potrebné vyhodnotiť individuálne, ako aj  vo vzájomných súvislostiach.[footnoteRef:7] [7:  SZABOVÁ, E. Skutkový dovolací dôvod v trestnom konaní a limitácia jeho uplatňovania de lege. In: Justičná revue, roč. 76, č. 5/2024, s. 559.] 

K námietkam údajného nedostatočného odôvodnenia rozhodnutia prvostupňového súdu a odvolacieho súdu ako dôvodu uvádzaného porušeného práva na obhajobu dovolací súd mnohokrát konštatoval, že odôvodnenia rozhodnutí okresného a krajského súdu v súhrne tvoria jeden celok, keď sa odvolací súd so skutkovými a právnymi závermi okresného súdu stotožnil. K tomu je potrebné dodať, že pokiaľ sa odvolací súd stotožní s hodnotením vykonaných dôkazov okresným súdom, nemusí osobitne reagovať na jednotlivé výhrady alebo nesúhlas strán konania s hodnotením dôkazov súdom nižšieho stupňa a postačuje, keď odvolací súd odkáže na odôvodnenie súdu prvého stupňa. Z uvedeného dôvodu nemožno mať za to, že by rozhodnutia len na základe ich subjektívneho ponímania obvinenými boli nedostatočne, nepreskúmateľne, či arbitrárne odôvodnené, pokiaľ sa vzájomne dopĺňajú, konkretizujú a odpovedajú na všetky relevantné otázky v prejednávanej trestnej veci, preto len z uvedených dôvodov nie je naplnený dovolací dôvod podľa § 371 ods. 1 písm. c) Trestného poriadku. 
Právo na riadne odôvodnenie súdneho rozhodnutia spočíva v troch nasledujúcich               a vzájomne sa doplňujúcich rovinách:
a) je korelátom práva účastníka konania prednášať návrhy, argumenty námietky, aby na tieto dostal od súdu náležitú odpoveď,
b) predstavuje jednu zo záruk, že výkon spravodlivosti (justice in procedural effect, resp. justice in action) nie je arbitrárny (svojvoľný) ani nepriehľadný a že rozhodovanie verejnej moci je kontrolované verejnosťou,
c) vytvára predpoklad pre účinné uplatnenie opravných prostriedkov, ktoré má strana         k dispozícii.
Napriek nespornému významu vyššie uvedeného práva na riadne odôvodnenie súdneho rozhodnutia nejde o právo absolútne. Povinnosť súdu odôvodniť svoje rozhodnutie nemožno interpretovať v tom zmysle, že by zahŕňala podrobnú odpoveď na každý argument strany konania (Van de Hurk v. Holandsko, resp. Ruiz Torija v. Španielsko). Podstatou práva na riadne odôvodnenie súdneho rozhodnutia je teda povinnosť súdu vyhodnotiť a v odôvodnení rozhodnutia zareagovať na hlavné námietky účastníka konania (Donadze v. Gruzínsko) a riadne posúdiť tvrdenia, argumenty a dôkazy predložené stranou konania (tiež napr. Van de Hurk                            v. Holandsko). Na podklade takéhoto postupu súdu je následne možné kvalifikovaným spôsobom posúdiť, či bolo konanie ako celok spravodlivé. Mlčanie odvolacieho súdu ohľadom zákonnosti odmietnutia vykonania dôkazov navrhnutých obvineným odporuje myšlienke spravodlivého procesu (Krasulya v. Rusko).
Ďalej platí, že jednou zo základných povinností súdu vo vzťahu k zachovaniu práva       na obhajobu je nutnosť starostlivo a úplne popísať dôkazný postup, ktorý sa súčasne musí logicky a presvedčivo odôvodniť. Uvedenú požiadavku zakotvil zákonodarca do sústavy nárokov na odôvodnenie rozsudku, ako aj do uznesenia, ktoré má povahu rozhodnutia vo veci samej. Nie je prípustné, aby odôvodnenie rozhodnutia, ktoré musí rešpektovať vyššie vymedzené kritériá, bolo založené na skutkových zisteniach, ktoré nie sú náležitým spôsobom odôvodnené, resp. dostatočne vysvetlené. Takéto rozhodnutia (či už z dôvodu nedostatočného odôvodnenia alebo úplnej absencie odôvodnenia v prípadoch, keď rozhodné skutočnosti musia byť odôvodnené) nie sú viazané na zistený skutkový stav vyjadrený v odôvodnení dotknutého rozhodnutia. Za takéhoto procesného stavu ide o rozhodnutia, ktoré nerešpektujú požiadavky Trestného poriadku ako základného procesnoprávneho predpisu upravujúceho trestné konanie. V konečnom dôsledku sa takéto rozhodnutie posúva do protiústavnej polohy, a to najmä                z hľadiska nároku trestne stíhaného obvineného na spravodlivé posúdenie jeho trestnej veci (ÚS 181/2000 – ČR).
Povinnosťou súdu prvého stupňa i odvolacieho súdu je rešpektovať ústavne garantované právo obvineného na obhajobu, z ktorého vyplýva požiadavka, aby sa konajúce súdy vysporiadali s námietkami odvolateľa, ktorými toto svoje právo realizuje (pre odvolací súd je táto povinnosť zvýraznená prostredníctvom článku 2 ods. 1 dodatkového protokolu č. 7                 k Dohovoru o ochrane ľudských práv a slobôd).
Výrok rozhodnutia sám o sebe totiž nestačí na to, aby naplnil požiadavku spravodlivého procesu, pretože z pohľadu obvineného je potrebné, aby bolo zrejmé, akými úvahami sa súd riadil, ako sa vysporiadal s dôkazmi a ktorá argumentácia bola pre súd presvedčivejšia a tvorí základ jeho rozhodnutia. Preto musí byť daný výrok náležite odôvodnený. Sprostredkovaným výsledkom je následne možnosť obvineného „skontrolovať“, ako sa súd vysporiadal s jeho argumentáciou a dôkazmi, čím získa obraz o výkone spravodlivosti, v „jej mene“ (Tatishvili      v. Rusko). Odôvodnenie súdneho rozhodnutia sa musí vysporiadať s relevantnými právnymi a skutkovými otázkami, ako aj s argumentmi obvineného, ktoré majú podstatný právny význam (napr. uznesenie Najvyššieho súdu SR sp. zn. 1Tdo 24/2024 zo dňa 30.7.2025).
Ak ide o náležitý argument významný pre rozhodnutie, odpoveď naň musí byť nielen konkrétna, ale aj v zásade špecifická. Nakoľko platí predpoklad, že v zásade každý návrh obvineného je z významového hľadiska (pre obvineného) potrebné vnímať zvlášť citlivo, treba dodať, že v konaní vedenom pred profesionálnymi sudcami obvineného chápanie jeho odsúdenia vychádza predovšetkým z dôvodov uvedených v súdnych rozhodnutiach. V takých prípadoch musia vnútroštátne súdy uviesť dostatočne jasné dôvody, na ktorých sa zakladajú ich rozhodnutia. Okrem toho je povinnosťou súdu založiť svoje úvahy na objektívnych argumentoch a takisto chrániť právo na obhajobu. Rozsah povinnosti odôvodnenia závisí                  od povahy rozhodnutia a musí byť stanovený s ohľadom na okolnosti prípadu.                                 Na splnenie požiadavky na spravodlivý proces obvinený a samozrejme aj verejnosť musia byť schopní pochopiť verdikt súdu, ktorý bol vynesený – to je zásadnou poistkou proti svojvôli (Taxquet v. Belgicko). V nadväznosti na to úlohou súdu je, aby sa jasným, právne korektným a najmä zrozumiteľným spôsobom vyrovnal so všetkými právnymi a skutkovými okolnosťami, ktoré tvoria podklad jeho rozhodnutia z hľadiska právneho významu (IV. ÚS 14/07).

Podľa § 371 ods. 1 písm. g) Trestného poriadku dovolanie možno podať,                              ak je rozhodnutie založené na dôkazoch, ktoré neboli súdom vykonané zákonným spôsobom.

Dovolací dôvod podľa § 371 ods. 1 písm. g) Trestného poriadku možno úspešne uplatňovať v prípadoch, keď je rozhodnutie súdu založené na dôkazoch, ktoré neboli                     na hlavnom pojednávaní vykonané zákonným spôsobom. Skutočnosť, že rozhodnutie je založené na dôkazoch vykonaných v rozpore so zákonom, musí byť z obsahu spisu zrejmá             a porušenie zákona by malo svojou povahou a závažnosťou zodpovedať porušeniu práva            na spravodlivý proces podľa čl. 6 Dohovoru, čomu napokon zodpovedá i samotná povaha dovolania ako mimoriadneho (nie ďalšieho riadneho) opravného prostriedku. 
Z uvedeného logicky vyplýva záver, že nesprávny procesný postup súdu                              pri vykonávaní dôkazov môže byť dovolacím dôvodom v zmysle § 371 ods. 1 písm. g) Trestného poriadku len vtedy, ak má, resp. mal negatívny dopad na práva obvineného. Ak sa nepreukážu takéto účinky nesprávneho procesného postupu pri vykonávaní dôkazov, nemožno hovoriť o naplnení dovolacieho dôvodu podľa § 371 ods. 1 písm. g) Trestného poriadku, a to aj so zreteľom na to, že k porušeniu práva  na spravodlivý proces v zmysle čl. 6 ods. 1, ods. 3 písm. d) Dohovoru by mohlo dôjsť len vtedy, ak by odsúdenie bolo založené výlučne alebo v rozhodujúcej miere (solely or to a decisive extent na dôkazoch získaných nezákonným spôsobom  (Mariana Marinescu v. Rumunsko – rozsudok ESĽP z 2. februára 2010, Emen v. Turecko - rozsudok ESĽP z 26. januára 2010, Van Mechelen a ďalší v. Holandsko - rozsudok ESĽP z 23. apríla 1997, Visser v. Holandsko - rozsudok ESĽP zo 14. februára 2002, Al-Khawaja a Tahery v. Spojené kráľovstvo - rozsudok ESĽP z 15. decembra 2011 a ďalšie).
V rámci prieskumu iniciovaného dovolaním, odôvodneným dovolacím dôvodom podľa § 371 ods. 1 písm. g) Trestného poriadku, môže Najvyšší súd preskúmavať len to, či jediný usvedčujúci dôkaz alebo viaceré rozhodujúce usvedčujúce dôkazy boli vykonané zákonným spôsobom; to neplatí, ak dovolanie podal minister spravodlivosti Slovenskej republiky podľa § 371 ods. 3 Trestného poriadku. Ak dospeje k záveru  o zákonnosti vykonaného dokazovania Najvyšší súd nemôže spochybňovať skutkové zistenia, prehodnocovať vykonané dôkazy a ich hodnotenie vykonané súdmi nižších stupňov.
Dovolací dôvod podľa § 371 ods. 1 písm. g) Trestného  poriadku — rozhodnutie je založené na dôkazoch, ktoré neboli súdom vykonané zákonným spôsobom  a jeho zrkadlové znenie - „rozhodnutie je založené na dôkazoch, ktoré boli súdom vykonané nezákonným spôsobom “, nemožno vykladať v rozpore s jeho logickým i materiálnym významom a účelom (je založené na dôkazoch) tak, že pôjde o prípady, keď súd dôkaz nevykonal. Súd nie je povinný vykonať dôkazy, ktoré strany nenavrhli, a takisto nemusí vykonať ani dôkazy, ktoré strany síce navrhli, ale súd ich nepovažuje za rozhodné a dôležité pre spravodlivé rozhodnutie (§ 272 ods. 3 Trestného poriadku, § 2 ods. 10 Trestného poriadku, § 2 ods. 11 Trestného poriadku).                  Okrem toho súd nemusí vykonať ani tie dôkazy, ktoré strany síce navrhli, ale „neskoro“ (§ 240 ods. 3 druhá veta Trestného poriadku) alebo neprejavili reálnu snahu o ich vykonanie (§ 240 ods. 4 tretia veta Trestného poriadku).[footnoteRef:8] [8:  ČENTÉŠ, J., L. KURILOVSKÁ, I. ŠIMOVČEK, E. BURDA a kol. Trestný poriadok II.§ 196 – 569, s. 756.] 

Dovolací dôvod podľa § 371 ods. 1 písm. g) Trestného poriadku môže byť naplnený len vtedy, ak súd vykonal dôkazy nezákonným spôsobom, tzn. že pri ich vykonávaní (ale aj získaní v prípravnom konaní) bol porušený zákon. Preto platí, že nevykonanie dôkazu súdom nie je možné považovať za okolnosť odôvodňujúcu existenciu dovolacieho dôvodu podľa § 371 ods. 1 písm. g) Trestného poriadku, nakoľko iba opačný postup súdu – vykonanie dôkazu nezákonným spôsobom môže naplniť dovolací dôvod podľa § 371 ods. 1 písm. g) Trestného poriadku.
Nevykonanie (arbitrárne) pre spravodlivé rozhodnutie známeho a dôležitého, významného či rozhodného dôkazu súdom však môže byť dovolacím dôvodom podľa § 371 ods. 3 Trestného poriadku, pretože posúdenie rozsahu (ne)vykonaných dôkazov je otázkou skutkovou, nie právnou. Za skutkové námietky sa pritom považujú námietky, ktoré smerujú proti skutkovým zisteniam súdov, proti rozsahu vykonaného dokazovania, prípadne                          i hodnoteniu vykonaných dôkazov súdmi nižšej inštancie. S ohľadom na to nemôže argumentácia dovolateľa, ktorým nie je minister spravodlivosti, o nevykonaní navrhnutého dôkazu súdom (o odmietnutí vykonania, o ktorom bolo rozhodnuté podľa § 272 ods. 3 Trestného poriadku a rozhodnutie o tom bolo riadne odôvodnené minimálne v rozsudku                v zmysle § 168 ods. 1 druhá veta Trestného poriadku) zodpovedať dovolaciemu dôvodu podľa § 371 ods. 1 písm. c), resp. písm. g) Trestného poriadku.
Vyslovený záver v plnom rozsahu zodpovedá doterajšej aplikačnej praxi                                 i judikatúre Najvyššieho súdu Slovenskej republiky o nemožnosti preskúmavania správnosti a úplnosti skutkových zistení súdmi v pôvodnom konaní, s výnimkou prieskumu ich rozhodnutí uvedeným spôsobom z podnetu dovolania podaného ministrom spravodlivosti podľa § 371 ods. 3 Trestného poriadku.
Pokiaľ neúplnosť alebo nesprávnosť skutkových zistení súdmi v pôvodnom konaní dovolací súd nemôže preskúmavať v rámci dovolateľom (obvineným alebo generálnym prokurátorom) uplatneného dovolacieho dôvodu uvedeného v § 371 ods. 1 písm. i) Trestného poriadku, nemožno takéto „skutkové“ preskúmanie rozhodnutí súdov v pôvodnom konaní dosiahnuť (a vo svojej podstate obchádzať) prostredníctvom uplatnenia dovolacieho dôvodu uvedeného v § 371 ods. 1 písm. c), resp. písm. g) Trestného poriadku, konkrétne uplatnením dovolacej námietky spočívajúcej v tom, že v pôvodnom konaní nebol vykonaný konkrétny dôkaz, ktorý však podľa subjektívneho hodnotenia dovolateľa vzhľadom na jeho význam (dôležitosť) vykonaný byť mal.
Posúdenie dôležitosti (významu) konkrétneho dôkazu totiž nie je možné                               bez komplexného vyhodnotenia dôkazného stavu na podklade rozsahu a kvality procesu dokazovania vykonaného súdmi v pôvodnom konaní, ktorého výsledkom je nimi zistený skutkový stav, v konečnom dôsledku odzrkadlený v tzv. skutkovej vete výroku o vine obvineného.
Záver o dôležitosti (významu) takého dôkazu preto logicky nie je možný                            bez primárneho posúdenia otázky náležite zisteného skutkového stavu v zmysle § 2 ods. 10 Trestného poriadku, ktorý je zase výsledkom procesu hodnotenia dôkazov podľa kritérií upravených v § 2 ods. 12 Trestného poriadku, na základe obsahu ktorého nemožno pochybovať, že žiadny dôkaz v trestnom konaní nemožno posudzovať izolovane od iných, v danej veci zabezpečených, resp. vykonaných dôkazov.
Vyššie uvedený záver zohľadňuje systematickú prepojenosť jednotlivých dovolacích dôvodov upravených v § 371 ods. 1 Trestného poriadku, ich vzájomné vzťahy, obsahovú nadväznosť medzi dovolacími dôvodmi podľa § 371 ods. 1 písm. c) a i) Trestného poriadku, ako aj skutočnosť, že na vetu za bodkočiarkou v § 371 ods. 1 písm. i) Trestného poriadku logicky nadväzuje jediný možný dovolací dôvod podľa § 371 ods. 3 Trestného poriadku.
Ak za takýchto  okolností k uplatnenému dovolaciemu dôvodu podľa § 371 ods. 1 písm. g) Trestného poriadku v podstate obvinený uvádza len to, že sa nestotožňuje s hodnotením vykonaných dôkazov zo strany súdov oboch stupňov, táto jeho námietka nespadá pod uvedený dovolací dôvod (napr. uznesenie Najvyššieho súdu SR sp. zn. 1 Tdo/69/2024 zo dňa 16.7.2025).

Podľa § 371 ods. 1 písm. i) Trestného poriadku, dovolanie možno podať,                              ak je rozhodnutie založené na nesprávnom právnom posúdení zisteného skutku alebo                    na nesprávnom použití iného hmotnoprávneho ustanovenia; správnosť a úplnosť zisteného skutku však dovolací súd nemôže skúmať a meniť.

Nesprávnym právnym posúdením zisteného skutku sa rozumie situácia spočívajúca         v tom, že skutok bol v napadnutom rozhodnutí kvalifikovaný ako trestný čin, napriek tomu, že nešlo o žiaden trestný čin alebo že ustálený skutok vykazuje znaky iného trestného činu, prípadne že obvinený bol uznaný za vinného z prísnejšieho trestného činu, než ktorého sa ustáleným skutkom dopustil. Podstatou správneho posúdenia skutku je aplikácia hmotného práva, teda že skutok zistený v napadnutom rozhodnutí súdu bol subsumovaný,  resp. podradený pod správnu skutkovú podstatu trestného činu upravenú v Trestnom zákone, pričom len opačný prípad (nesprávna subsumpcia) odôvodňuje naplnenie tohto dôvodu (primerane napríklad rozhodnutia Najvyššieho súdu Slovenskej republiky sp. zn. 3Tdo/29/2018, 2Tdo/6/2019, 5Tdo/48/2018). Citované ustanovenie § 371 ods. 1 písm. i) Trestného poriadku teda slúži výlučne na nápravu hmotnoprávnych chýb a jeho znenie za bodkočiarkou vylučuje možnosť úspešne sa domáhať preskúmania skutkových zistení, na ktorých je rozhodnutie založené, s výnimkou uvedenou  v ustanovení § 371 ods. 3 Trestného poriadku, ktorá prináleží iba ministrovi spravodlivosti Slovenskej republiky. Inak povedané, vo vzťahu k skutkovému stavu zistenému skôr konajúcimi súdmi vyjadrenému v tzv. skutkovej vete rozsudku môže obvinený v dovolaní uplatňovať len námietky právneho charakteru a nikdy nie námietky skutkové (viď aj R/57/2007-II, S/3/2011, R/7/2011). Za skutkové sa pritom považujú  námietky, ktoré smerujú proti skutkovým zisteniam súdov, rozsahu vykonaného dokazovania, prípadne proti hodnoteniu dôkazov súdmi oboch stupňov, a ich posudzovanie je dominanciou konania odvolacieho.
Pokiaľ preto obvinení v dovolaniach namietajú napríklad, že v skutkovej vete nie je vyslovene uvedené, že konali úmyselne, uvedená námietka nie je opodstatnená  z pohľadu dovolacieho dôvodu v zmysle § 371 ods. 1 písm. i) Trestného poriadku. Skutková veta doslovný výraz úmyselne nemusí obsahovať, pričom postačuje,  ak obsahuje slovné spojenia, z ktorých je možné úmysel vyvodiť. V konkrétnom prípade sú to slovné spojenia „fyzicky napadol“, „najprv chytil za odev... a následne strčil dole po schodoch...“, z ktorých je možné vyvodiť priamy úmysel obvineného. 
Pokiaľ by tak obvinení v dovolaní napádali aj otázku preukázania ich úmyslu, potom je daná námietka skutkovej povahy, pretože v dovolacom konaní na podklade dovolania obvineného (na rozdiel od dovolania ministra spravodlivosti v zmysle § 371 ods. 3 Trestného poriadku), túto otázku dovolací súd preskúmavať nemôže (S 3/2011).
Vzhľadom k tomu, že na základe uvedeného obvinení  zjavne nenapĺňajú nimi uvedené dovolacie dôvody ani žiadne iné dovolacie dôvody podľa § 371 ods. 1 písm. a) až n) Trestného poriadku, Najvyšší súd Slovenskej republiky v prevažnej väčšine prípadov na neverejnom zasadnutí takéto dovolania podľa § 382 písm. c) Trestného poriadku odmieta (napr. uznesenie Najvyššieho súdu SR sp. zn. 4 Tdo 25/2024 zo dňa 22.7.2025).

Podanie dovolania obvineným po jeho vyhlásení podľa § 257 ods. 1 písm. b) alebo  písm. c) Trestného poriadku 

Z ustanovenia § 385 ods. 1 Trestného poriadku vyplýva, že dovolací súd je viazaný dôvodmi dovolania, ktoré sú v ňom uvedené. Viazanosť týmito dôvodmi dovolania sa týka vymedzenia chýb napadnutého rozhodnutia a konania, ktoré mu predchádzalo (§ 374 ods. 1 Trestného poriadku), a nie právnych dôvodov dovolania uvedených v ňom v súlade s § 374 ods. 2 Trestného poriadku z hľadiska ich hodnotenia podľa § 371 Trestného poriadku. Podstatné sú teda vecné argumenty uplatnené dovolateľom a nie ich subsumpcia (podradenie) pod konkrétne ustanovenia § 371 Trestného poriadku (R 120/2012).
V konkrétnom prípade (rovnako ako v mnohých ďalších) obvinený uplatnil a odôvodnil dovolací dôvod upravený v ustanovení § 371 ods. 1 písm. c) Trestného poriadku, podľa ktorého dovolanie možno podať, ak bolo zásadným spôsobom porušené právo na obhajobu.
 
Podstatným pre vymedzenie prieskumnej povinnosti dovolacieho súdu v takýchto prípadoch je, že obvinení v pôvodnom konaní pred súdom I. stupňa a na hlavnom pojednávaní po predchádzajúcom procesne zákonnom postupe (§ 257 Trestného poriadku) urobili vyhlásenie, že sú vinní zo spáchania skutkov uvedených   v obžalobe, ktoré súd I. stupňa prijme.
Podľa § 257 ods. 5 Trestného poriadku, ak obžalovaný na hlavnom pojednávaní vyhlásil, že je vinný zo spáchania skutku alebo niektorého zo skutkov uvedených                                v obžalobe alebo urobil vyhlásenie podľa odseku 4, súd v tomto rozsahu postupuje primerane podľa § 333 ods. 3 písm. c), d), j), g) a h) a zároveň obžalovaného poučí, že súdom prijaté vyhlásenie o vine, ako aj súdom prijaté vyhlásenie, že nepopiera spáchanie skutku uvedeného v obžalobe, je neodvolateľné a v tomto rozsahu nenapadnuteľné odvolaním ani dovolaním, okrem dovolania podľa § 371 ods. 1 písm. c) Trestného poriadku.
Z judikátu R 12/2017 vyplýva, že ustanovenie § 257 ods. 5 a ustanovenie                                § 334 ods. 4 Trestného poriadku nemožno vykladať izolovane, ale v súhrne s ďalšími ustanoveniami upravujúcimi postup v konaní o dovolaní, a to ustanoveniami § 369 ods. 1 a ods. 2 a § 372 ods. 1 (veta prvá) Trestného poriadku. V zmysle uvedeného proti rozsudku, ktorý bol vyhlásený po prijatí vyhlásenia obvineného o priznaní viny (§ 257 ods. 5 Trestného poriadku) a proti rozsudku, ktorým súd schválil dohodu o vine a treste (§ 334 ods. 4 Trestného poriadku), môže dovolanie podať len minister spravodlivosti,  a to na podnet obvineného alebo na podnet inej osoby [§ 369 ods. 1, § 371 ods. 1 písm. c), § 372 ods. 1 Trestného poriadku]. Obmedzenie uvedené v § 371 ods. 4 veta druhá Trestného poriadku sa týka len podnetu na dovolanie ministra spravodlivosti podaného podľa odseku 3 naposledy označeného ustanovenia a na prípad uvedený  v predchádzajúcej vete nedopadá.
Z právnej vety II. judikátu R 53/2021 zase vyplýva, že ak súd prijme vyhlásenie obžalovaného o vine alebo o tom, že nepopiera spáchanie skutku, podľa § 257 ods. 8 Trestného poriadku dokazovanie v rozsahu, v akom obžalovaný jeho spáchanie priznal, resp. nepoprel, nevykonáva, a teda medzi prípadným porušením práva na obhajobu v prípravnom konaní a rozhodnutím o vine vydaným na základe takto prijatého vyhlásenia nie je daná príčinná súvislosť. V dovolaní, ktoré možno v tomto prípade podať len z dôvodu podľa § 371 ods. 1 písm. c) Trestného poriadku, t. j. ak bolo zásadným spôsobom porušené právo na obhajobu,  dovolateľ môže úspešne namietať len chyby, ku ktorým došlo v súdnom konaní, v rámci ktorého obžalovaný predmetné vyhlásenie urobil. Najmä to, že obžalovaný nemal na hlavnom pojednávaní obhajcu, hoci išlo o dôvod povinnej obhajoby, resp. že nebol riadne poučený              o následkoch vyhlásenia podľa § 257 ods. 1 písm. b) alebo c) Trestného poriadku, a to v rozsahu podľa § 257 ods. 5 a 8 Trestného poriadku, alebo že pred prijatím takéhoto vyhlásenia súd riadne nezisťoval skutočnosti podľa § 333 ods. 3 písm. c), d), f), g) a h) Trestného poriadku.
V tejto súvislosti je potrebné poukázať aj na nález Ústavného súdu Slovenskej republiky zverejnený v Zbierke jeho nálezov a uznesení pod č. 28/2020, podľa záverov ktorého ,,Vyhlásenie obžalovaného podľa § 257 Trestného poriadku sa týka len uznania viny, a s tým spojenej nenapadnuteľnosti rozhodnutia súdu odvolaním a dovolaním, pokiaľ ide o výrok             o vine, nie pokiaľ ide o výrok o treste. Uplatnenie postupu podľa § 257 Trestného poriadku teda nezbavuje obžalovaného oprávnenia podať odvolanie a prípadne potom aj dovolanie proti výroku o treste“.

Z vyššie uvedeného vyplýva, že v rozsahu, v ktorom obvinený v pôvodnom konaní urobil vyhlásenie o uznaní jeho viny a súd I. stupňa takéto vyhlásenie prijal, nemôže obvinený úspešne dovolaním namietať výrok o jeho vine, pretože svojím vyhlásením o uznaní viny sa možnosti takéhoto prieskumu výroku o vine z pohľadu jeho skutku a právnej kvalifikácie              v dovolacom konaní vzdal. Ním namietané pochybenia, pokiaľ by nastali, by mohli byť napravené dovolacím súdom len na základe dovolania podaného ministrom spravodlivosti, pričom aj minister spravodlivosti by v rámci dovolacieho dôvodu podľa § 371 ods. 1 písm. c) Trestného poriadku mohol úspešne namietať len chyby, ku ktorým došlo v súdnom konaní,               v rámci ktorého obžalovaný predmetné vyhlásenie urobil (§ 257 Trestného poriadku).
Inými slovami, v rozsahu, v ktorom obvinený v pôvodnom konaní pred súdom I. stupňa na hlavnom pojednávaní urobil vyhlásenie o svojej vine a súd takéto vyhlásenie prijal, nemôže úspešne dovolaním namietať výrok o vine. Prieskum odsudzujúcich rozhodnutí súdu l. stupňa a odvolacieho súdu, tak z pohľadu obvineným namietaných pochybení smerujúcich proti výroku o jeho vine, neprichádza v dovolacom konaní do úvahy.
Za takýchto okolností  námietky obvinených prezentované v ich dovolaniach sa týkajú predovšetkým skutkových okolností, a preto vo vzťahu k všetkým týmto námietkam, ako to vyplýva aj z vyššie citovaného judikátu R 12/2017, nie je splnená primárna podmienka prieskumu správnosti napadnutého rozhodnutia z pohľadu dovolacieho dôvodu podľa § 371 ods. 1 TP, ktorou je podanie dovolania ministrom spravodlivosti.
Pokiaľ ide o výrok o treste, dovolacím dôvodom na jeho prieskum  je dôvod uvedený      v § 371 ods. 1 písm. h) Trestného poriadku. Ak ho však obvinení vo svojich dovolaniach neuplatnia, aj s poukazom na vyššie označený judikát R 120/2012, a na vznášanie námietok proti výroku o vine, nie sú oprávnenými osobami vzhľadom na ich riadne a zákonné vyhlásenie o vine, dovolací súd ich dovolanie podľa § 382 písm. c) Trestného poriadku odmietne (napr. uznesenie Najvyššieho súdu SR sp. zn. 3 Tdo/60/2024 zo dňa  20.augusta 2025).

K atypickým procesným situáciám  a rozhodnutiam v dovolacom konaní 

	Z doterajšieho textu je zrejmé, že najčastejším dôvodmi dovolania sú dôvody uplatňované obvinenými uvedené § 371 ods. 1 písm. c), písm. g) a písm. i) Trestného poriadku a najčastejšími rozhodnutiami sú uznesenia Najvyššieho súdu SR vydané podľa § 382 písm. c) Trestného poriadku.
V praxi sa však vyskytujú aj ďalšie, menej časté situácie a súdne rozhodnutia, ktoré uvádzame aj s cieľom predísť ich opakovaniu.
Podľa § 369 ods. 5 Trestného poriadku v prospech obvineného s jeho výslovným písomným súhlasom môže dovolanie podať aj príbuzný obvineného v priamom pokolení, jeho súrodenec, osvojiteľ, osvojenec, manžel alebo druh. 
Riadnym opravným prostriedkom by v prípade trestného rozkazu nebolo podanie odporu proti trestnému rozkazu, ale až podanie odvolania proti rozsudku, ktorým by súd rozhodol po zrušení trestného rozkazu na základe riadne a včas podaného odporu prednesením obžaloby prokurátorom na hlavnom pojednávaní (rozhodnutie uverejnené v Zbierke stanovísk najvyššieho súdu a rozhodnutí súdov Slovenskej republiky pod č. 8, roč. 2011).

V konkrétnom prípade, keďže manželka obvineného v konaní vedenom                                na okresnom súde nevyužila svoje právo podať riadny opravný prostriedok, a to                                  s poukazom  na výslovné vzdanie sa práva na podanie odporu aj za ostatné oprávnené osoby obvineným, nesplnila tak podmienku dovolania uvedenú v § 372 ods. 1 Trestného poriadku. Ide pritom o neodstrániteľnú vadu, ktorú by nebolo možné napraviť ani po výzve podľa § 379 ods. 1 Trestného poriadku.
Z ustanovenia § 372 ods. 1 Trestného poriadku vyplýva, že jednou z podmienok dovolania, ktorú musia oprávnené osoby okrem ministra spravodlivosti splniť, je využitie ich zákonného práva na podanie riadneho opravného prostriedku (s výnimkami uvedenými v druhej a tretej vete tohto ustanovenia). Nesplnenie tejto podmienky je neodstrániteľnou vadou dovolania, ktorá má za následok odmietnutie dovolania podľa § 382 písm. d) Trestného poriadku.
Podľa tohto ustanovenia dovolací súd na neverejnom zasadnutí uznesením, bez preskúmania veci, odmietne dovolanie, ak nie sú splnené podmienky dovolania podľa § 372 alebo § 373 ani po postupe podľa § 379 ods. 1 Trestného poriadku (napr. uznesenie Najvyššieho súdu SR sp. zn. 2 Tdo 26/2024 zo dňa  23.apríla 2025).
V druhej veci, ktorú uvádzame ako príklad, došlo k zastaveniu trestného stíhania podľa § 281 ods. 1 Trestného poriadku s poukazom na jeho neprípustnosť podľa § 9 ods. 1 písm. c) Trestného poriadku v rozpore so zákonom, preto minister spravodlivosti podal dovolanie.	Napriek uvedenej nezákonnosti však dôvody dovolania podané ministrom spravodlivosti podľa Najvyššieho súdu SR nespĺňali atribúty ním uplatneného dovolacieho dôvodu podľa § 371 ods. 3 Trestného poriadku. Minister spravodlivosti podľa § 371 ods. 3 Trestného poriadku podá dovolanie aj vtedy, ak (podľa jeho názoru) právoplatné rozhodnutie vychádza zo skutkového stavu, ktorý bol na základe vykonaných dôkazov v podstatných okolnostiach nesprávne zistený, alebo ak pri zisťovaní skutkového stavu boli závažným spôsobom porušené ustanovenia, ktorými sa má zabezpečiť objasnenie veci.
Z formulácie predmetného ustanovenia Trestného poriadku je zrejmé, že minister spravodlivosti má právo podať dovolanie zo skutkových dôvodov v prospech alebo neprospech obvineného z toho dôvodu, že právoplatné rozhodnutie vychádza zo skutkového stavu, ktorý bol na základe vykonaných dôkazov v podstatných okolnostiach nesprávne zistený, čím sa dotknutý dovolací dôvod vymyká okruhu dôvodov uvedených v § 371 ods. 1 Trestného poriadku, pri ktorých sa neskúmajú skutkové závery napadnutého rozhodnutia, resp. skôr konajúcich súdov. Ide teda o nesprávne hodnotenie dôkazov, ktoré boli vo veci vykonané, avšak len pokiaľ sa týkajú okolností, ktoré sú pre rozhodnutie podstatné. Zároveň je dôvodom dovolania okolnosť, že pri zisťovaní skutkového stavu boli závažným spôsobom porušené ustanovenia, ktorými sa má zabezpečiť objasnenie veci, čo rovnako vecne súvisí so zisťovaním skutkového stavu. To ale predpokladá chybu konania pri objasňovaní veci, ktorá je závažná – teda ovplyvnila skutkové závery rozhodnutia vo vzťahu k okolnostiam, ktoré sú pre rozhodnutie podstatné. Takou chybou môže byť napríklad nepoužitie dôkazov, ktoré môžu v podstatných okolnostiach ovplyvniť rozhodnutie, alternatívne vecne nedôvodné odmietnutie vykonania stranou navrhovaného dôkazu.
Je nutné konštatovať, že zastavenie trestného stíhania, pre ktoré neboli splnené zákonné podmienky, nemožno subsumovať pod rozhodnutie vychádzajúce zo skutkového stavu, ktorý bol na základe vykonaných dôkazov v podstatných okolnostiach nesprávne zistený (čiže nejde o nesprávne hodnotenie dôkazov, ktoré boli vo veci vykonané a týkali by sa okolností, ktoré sú pre rozhodnutie podstatné). Rovnako tak nie je možné použiť druhý dôvod dovolania, ktorý zahŕňa ustanovenie § 371 ods. 3 Trestného poriadku, a to že boli pri zisťovaní skutkového stavu závažným spôsobom porušené ustanovenia, ktorými sa má zabezpečiť objasnenie veci, keďže tento dôvod vecne rovnako súvisí so zisťovaním skutkového stavu a ako už bolo uvedené, predpokladá chybu konania pri objasňovaní veci, ktorá je závažná – teda ovplyvnila skutkové závery rozhodnutia vo vzťahu k okolnostiam, ktoré sú pre rozhodnutie podstatné (už spomenuté nepoužitie dôkazov, ktoré môžu rozhodnutie v podstatných okolnostiach ovplyvniť, alternatívne vecne nedôvodné odmietnutie vykonania stranou navrhovaného dôkazu).
Za takýchto okolností je namieste skúmať aj naplnenie dovolacieho dôvodu uvedeného v § 371 ods. 1 písm. k) Trestného poriadku, podľa ktorého dovolanie možno podať, ak sa proti obvinenému viedlo trestné stíhanie, hoci bolo neprípustné. Je však potrebné dodať, že opodstatnenosť tohto dovolacieho dôvodu je založená výlučne na nerešpektovaní obligatórneho ustanovenia § 9 Trestného poriadku, teda na situácii, keď sa proti obvinenému viedlo trestné stíhanie napriek tomu, že nebolo prípustné. Jeho uplatnenie je pritom v podstate limitované len na dovolania podávané v prospech obvineného.
V danej  trestnej veci však ide o presne opačný prípad, keďže trestné stíhanie obvineného bolo z dôvodu konštatovanej neprípustnosti zastavené. Nesúhlas ministra spravodlivosti s týmto postupom konajúcich súdov, ktorý má svoj odraz v dovolaní podanom          v neprospech obvineného, nespĺňa ani zákonné kritériá dovolacieho dôvodu podľa § 371 ods. 1 písm. k) Trestného poriadku.
Najvyšší súd preto napriek záveru o nesprávnosti zastavenia trestného stíhania voči obvinenému uvedené pochybenie nemohol napraviť z dôvodu absencie zákonnej možnosti v rámci dovolacích dôvodov. 
Nad rámec tohto rozhodnutia  poukazujeme na úpravu Trestného poriadku Českej republiky, ktorý má samostatný dovolací dôvod v § 265b ods. 1 písm. f) a umožňuje podať dovolanie, ak bolo (okrem iného) rozhodnuté o zastavení trestného stíhania, hoci neboli splnené podmienky pre také rozhodnutie. 
Právna úprava Slovenskej republiky však takýto dovolací dôvod nepozná                               a nápravy sa nemožno domáhať ani prostredníctvom dovolacieho dôvodu uvedeného v § 371 ods. 3 Trestného poriadku, keďže táto okolnosť nespadá pod skutkové dôvody.
Na podklade týchto úvah Najvyšší súd Slovenskej republiky dovolanie ministra spravodlivosti odmietol postupom podľa § 382 písm. c) Trestného poriadku (uznesenie Najvyššieho súdu SR sp. zn. 2 Tdo 85/2021 zo dňa  13. decembra 2022).

Záver
V súvislosti so skôr konštatovaným je namieste na záver uviesť aj judikatúru Ústavného súdu Slovenskej republiky, z ktorej vyplýva, že do práva na spravodlivý proces nepatrí právo účastníka konania, aby sa všeobecný súd stotožnil s jeho právnymi názormi, navrhovaním             a hodnotením dôkazov (IV. ÚS 252/04), teda za porušenie tohto základného práva nemožno považovať neúspech (nevyhovenie návrhu) v konaní pred všeobecným súdom (napr. I. ÚS 8/96, III. ÚS 197/02 III. ÚS 284/08). 

Právo na spravodlivý súdny proces neznamená ani právo na to, aby účastník konania bol pred všeobecným súdom úspešný, teda aby bolo rozhodnuté v súlade s jeho požiadavkami              a právnymi názormi (I. ÚS 50/04). 
Právo na spravodlivý proces je naplnené tým, že všeobecné súdy zistia                                 (po vykonaní dôkazov a ich vyhodnotení) skutkový stav a po použití relevantných právnych noriem vo veci rozhodnú za predpokladu, že skutkové a právne závery nie sú svojvoľné, neudržateľné a že neboli prijaté v zrejmom omyle konajúcich súdov, ktorý by poprel zmysel a podstatu práva na spravodlivý proces. 
O arbitrámosti (svojvôli) pri výklade a aplikácii zákonného predpisu všeobecným súdom je možné uvažovať len v prípade, ak by sa tento natoľko odchýlil od znenia príslušných ustanovení, že by zásadne poprel ich účel a význam (mutatis mutandis I. ÚS 115/02,1. ÚS 12/05,1. ÚS 352/06).
Napokon podľa Ústavného súdu Slovenskej republiky (uznesenie z 26. septembra 2018, II. ÚS 465/2018) do obsahu základného práva podľa čl. 46 ods. 1 Ústavy Slovenskej republiky a práva na spravodlivý súdny proces podľa čl. 6 ods. 1 Dohovoru o ochrane ľudských práv            a základných slobôd nepatrí ani právo účastníka konania vyjadrovať sa k spôsobu hodnotenia ním navrhnutých dôkazov súdom, prípadne sa dožadovať ním navrhnutého spôsobu hodnotenia vykonaných dôkazov (I. ÚS 97/97), resp. toho, aby súdy preberali alebo sa riadili výkladom všeobecne záväzných predpisov, ktorý predkladá účastník konania (II. ÚS 3/97, II. ÚS 251/03).     K uvedenému Ústavný súd Slovenskej republiky (uznesenie zo 6. júla 2017, II. ÚS 443/2017) uviedol, že citované predpisy neustanovujú žiadne pravidlá pre prípustnosť dôkazov alebo spôsob, podľa ktorého sa majú posúdiť, a úprava týchto záležitostí sa ponecháva na príslušné zákony, spravidla na procesné kódexy. 
Právomoc konať o veci, ktorej sa návrh týka, v sebe obsahuje aj právomoc posúdiť to, či a aké dôkazy na zistení  skutkového stavu sú potrebné, a akým spôsobom sa zabezpečí dôkaz na jeho vykonanie (I. ÚS 52/03).
Zhrňujúco je z týchto konštatovaní zrejmé, že obvinení chápu a využívajú dovolanie v zásade ako druhý riadny opravný prostriedok, a nie ako opravný prostriedok mimoriadny, ktorý je určený len na nápravu najzásadnejších a zákonom taxatívne vymedzených procesných   a hmotnoprávnych vád, ktoré by svojimi dôsledkami mohli zásadne ovplyvniť trestné konanie, respektíve jeho procesný výsledok. 
V tomto kontexte sa ako najčastejšie dovolacie dôvody formálne uvádzajú dôvody zakotvené v § 371 ods. 1 písm. c), písm. g) a písm. i) Trestného poriadku, hoci v skutočnosti spochybňujú dokazovanie a skutkové zistenia prvostupňových a druhostupňových súdov, čo vedie k vydaniu najčastejších uznesení Najvyššieho súdu SR, a to o ich odmietnutí podľa § 382 písm. c) Trestného poriadku.  
Z hľadiska právnej úpravy dovolania možno na záver konštatovať, že tá je                          po viacerých novelách Trestného poriadku týkajúcich sa dovolania dostačujúca a aktuálne si nevyžaduje ďalšie novelizácie.[footnoteRef:9]  [9:  SZABOVÁ, E. Mimoriadne opravné prostriedky: ôsma hlava: § 363 – 405a. In: Trestný poriadok. Zväzok 2. (§ 196 až 569). Komentár, s. 628.] 

V tejto súvislosti je potrebné poukázať aj na početnú judikatúru a značné množstvo rozhodnutí Najvyššieho súdu SR v konkrétnych veciach, pretože tento mimoriadny opravný prostriedok je obvinenými využívaný veľmi často. 

Literatúra
DUĽA, Libor a Zuzana KYJAC. Dovolanie v trestnom konaní – judikatúra. Bratislava: Leges, 2021,
ČENTÉŠ, Jozef a kol. Trestný poriadok s komentárom. Žilina: Eurokódex Poradca podnikateľa, spol. s r. o., 2006.
ČENTÉŠ, Jozef a kol. Trestný poriadok. Veľký komentár. Bratislava: Eurokódex. 2014.
ČENTÉŠ, Jozef, Lucia KURILOVSKÁ, Ivan ŠIMOVČEK, Eduard Burda a kol. Trestný poriadok II.§ 196 – 569. Bratislava: C. H. Beck. 2021.
MINÁRIK, Štefan a kol. Trestný poriadok. Stručný komentár. Bratislava: IURA EDITION, spol. s r. o., 2006.
SZABOVÁ, Eva. Skutkový dovolací dôvod v trestnom konaní a limitácia jeho uplatňovania de lege.  In: Justičná revue. Bratislava, roč. 76, č. 5/2024,
SZABOVÁ, Eva. Mimoriadne opravné prostriedky: ôsma hlava: § 363 - 405a. In: Trestný poriadok. Zväzok 2. (§ 196 až 569). Komentár. 1. vyd.  Praha: Wolters Kluwer ČR, 2023.
ZÁHORA, Jozef, Ivan ŠIMOVČEK, Peter POLÁK a kol. Trestný poriadok. Komentár. Zväzok II. (§ 196 – § 569). I. vydanie. Praha: Wolters Kluver ČR, a. s., 2023,
Správa generálneho prokurátora Slovenskej republiky o činnosti prokuratúry                                       a poznatkoch prokuratúry o stave zákonnosti v Slovenskej republike za rok 2023.


Keywords: appeal on points of law (extraordinary appeal), defendant, Minister of Justice, court, finality of judgment, right to defence

Summary
The author focuses on current practical issues relating to appeals on points of law (extraordinary appeals), drawing on extensive case law and specific decisions of the Supreme Court of the Slovak Republic. He pays particular attention to the grounds for appeal most frequently invoked by defendants, namely those set out in Section 371(1)(c), (g), and (i) of the Criminal Procedure Code. The author also addresses atypical situations arising within appeal proceedings. At the same time, he concludes that the reviewed body of case law demonstrates that, in the overwhelming majority of cases, appeals filed by defendants are dismissed pursuant to Section 382(c) of the Criminal Procedure Code, primarily because defendants challenge and dispute the courts’ findings of fact, although only the Minister of Justice is entitled to raise such objections.

